**ZÁPIS č.1**

**Z RIADNEHO ZASADNUTIA SPRÁVNEJ RADY TASR**

**13. januára 2016 so začiatkom o 15.00 h**

**Prítomní členovia správnej rady:** Vladimír Masár, Boris Chovanec ,Peter Alakša, Ján Sand, Richard Kvasňovský

**Hostia:** PhDr. Jaroslav Rezník, generálny riaditeľ TASR

**Miesto konania:** Bratislava, Lamačská cesta 3, TASR

Rokovanie v zmysle čl. 3, 5 ods. 1 a čl. 6 Rokovacieho poriadku Správnej rady zvolal predseda rady Vladimír Masár.Konštatoval, že rada je uznášaniaschopná a navrhol program zasadnutia:

**Program:**

1. **Rozhodnutie o nepotrebnosti a odpredaji nehnuteľného majetku – Starý Smokovec**
2. **Informácia k plneniu rozpočtu TASR a očakávanému výsledku hospodárenia k 31.12.2015**
3. **Newsnow.sk – aktuálne správy zo Slovenska v angličtine**
4. **Spravodajské pokrývanie parlamentných volieb 2016**
5. **Dodatok č. 2 k Štatútu TASR**
6. **Rôzne**

**UZNESENIE č. 1/2016:**

Členovia rady schválili program zasadnutia:

Za : 5 Proti: 0 Zdržal sa: 0

**Uznesenie bolo prijaté.**

1. **Rozhodnutie o nepotrebnosti a odpredaji nehnuteľného majetku – Starý Smokovec**

Správna rada sa v rokoch 2009 až 2014 niekoľkokrát na svojom zasadnutí zaoberala predajom Rekreačného zariadenia TASR v Starom Smokovci. Bolo vypísaných niekoľko obchodných verejných súťaží, ktoré boli neúspešné.

Dňa 4.1. 2016 udelili členovia rady per rollam generálnemu riaditeľovi TASR súhlas s odpredajom tohto majetku. Na základe toho predseda rady navrhol uznesenie:

**UZNESENIE č. 2/2016:**

Správna rada Tlačovej agentúry Slovenskej republiky v súlade so zákonom 176/2004 Z. z. o nakladaní s majetkom verejnoprávnych inštitúcií a o zmene zákona Národnej rady Slovenskej republiky č. 259/1993 Z. z. o Slovenskej lesníckej komore v znení zákona č. 464/2002 Z.z. udelila per rollam (4.1.2016) súhlas s Rozhodnutím č. 1/2016 o nepotrebnosti a odpredaji nehnuteľného majetku, ktorý je vedený Okresným úradom Poprad, katastrálny odbor na liste vlastníctva č. 587 ako iná budova, súpisné číslo 17 , katastrálne územie Starý Smokovec a poverila generálneho riaditeľa TASR uzatvoriť kúpnu zmluvu so spoločnosťou SPV98, s.r.o., Štefanovičova 12, 811 04 Bratislava

Za : 5 Proti: 0 Zdržal sa: 0

**Uznesenie bolo prijaté.**

1. **Informácia k plneniu rozpočtu TASR a očakávanému výsledku hospodárenia k 31.12.2015**

Predseda Správnej rady TASR požiadal generálneho riaditeľa, aby informoval o plnení rozpočtu a očakávaných výsledkoch hospodárenia k 31.12. 2015..

GR TASR konštatoval, že TASR sa v roku 2015 podarilo úspešne predávať a na mediálnom trhu umiestňovať tradičné i nové produkty a súčasne hospodáriť veľmi zodpovedne. Zabezpečením navýšenia výnosov sa tak podarilo bilanciu zápornej hodnoty vlastných zdrojov krytia majetku, ktorá bola vo výške 140 154,45 Eur zmeniť na bilanciu kladnú a to v predpokladanej výške cca 100 000 Eur. Zvýšením objemu vlastných príjmov agentúry, ktorá umožnila zmeniť spomínanú bilanciu zápornej hodnoty vlastných zdrojov konta majetku na kladnú bilanciu generálny riaditeľ TASR splnil uznesenie UZNESENIE č. 11/2015, ku ktorému ho zaviazala Správna rada dňa 28. apríla 2015.

PhDr. Rezník konštatoval, že celkové príjmy TASR za rok 2015 dosiahli hodnotu 7.211 934 Eur. Následne predložil členom SR TASR podrobný rozbor jednotlivých položiek, z ktorých v príjmovej časti rozpočtu vyplýva, že za rok 2015 sa TASR podarilo naplniť upravený rozpočet v položke nedaňové príjmy vo výške 101,28 %, jej hlavnou zložkou sú administratívne a iné poplatky, v rámci ktorej sa klasifikuje predaj spravodajských služieb. Vyzdvihol, že v porovnaní s rokom 2014 je toto plnenie vyššie o 515 291 Eur a medziročné  percentuálne plnenie je 123,14 %.

Príjem z druhej hlavnej zložky príjmov TASR – z bežných transferov dosiahol 99,33 % k upravenému rozpočtu. Táto skutočnosť bola spôsobená tým, že záverečná žiadosť o platbu z projektu digitalizácie nebola preplatená v roku 2015 ale jej úhrada sa preniesla až do roku 2016.

Čerpanie výdavkov spolu bolo k 31.12.2015 vykázané vo výške 7 125 915 Eur, čo predstavuje čerpanie 99,6 % upraveného ročného rozpočtu. V rámci projektu digitalizácie boli TASR v roku 2015 vyfinancované celkové výdavky vo výške 1 918 794 Eur z toho bežné výdavky vo výške 1 889 241 Eur a kapitálové výdavky vo výške 29 553 Eur.

Týmito pohybmi je celková bilancia príjmov a výdavkov TASR prebytková vo výške 86 019 Eur.

Generálny riaditeľ predložil členom rady pre informáciu tiež predpokladaný stav výnosov, nákladov a hospodárskeho výsledku za rok 2015 v štruktúre výkazu ziskov a strát .

Predpokladané náklady za rok 2015 sú vo výške 5 975 660 Eur a výnosy v sume 6 269 844 Eur. Na základe toho je očakávaný  hospodársky výsledok po zdanení ziskový vo výške 294 184Eur. Do nákladov i výnosov sú zaúčtované všetky zazmluvnené náklady a výnosy časovo a vecne súvisiace s rokom 2015 ako aj odhadované opravné položky a rezervy.

Generálny riaditeľ konštatoval, že v  porovnaní s rokom 2014 TASR očakáva nárast nákladov vo výške 154 862 Eur a výnosov vo výške 552 170 Eur.

Na záver zdôraznil, že agentúra má k 31.12.2015 vysporiadané všetky záväzky po lehote splatnosti.

Predseda správnej rady poďakoval generálnemu riaditeľovi a otvoril rozpravu.

V rámci rozpravy členovia rady pozitívne hodnotili manažovanie agentúry ako aj skutočnosť,že za minulý rok sa podarilo realizovať významné projekty. Ocenili , že príjem z predaja spravodajstva sa výrazne zvýšil, čo svedčí aj o kredibilite a kvalite spravodajstva TASR. Vladimír Masár vysoko ocenil, že TASR zvládla proces digitalizácie a zachytila rozvíjajúce sa trendy. Navrhol uznesenie.

**UZNESENIE č. 3/2016:**

Členovia rady zobrali na vedomie - Informáciu k plneniu rozpočtu TASR a očakávanému výsledku hospodárenia k 31.12.2015

.

Za : 5 Proti: 0 Zdržal sa: 0

Uznesenie bolo prijaté.

1. **Newsnow.sk – aktuálne správy zo Slovenska v angličtine**

Predseda rady –Vladimír Masár odovzdal slovo GR TASR.

Generálny riaditeľ zdôraznil, že TASR k predsedníctvu Slovenska v Rade EÚ prichádza s novým produktom – newsnow.sk, ktorý bude denne ponúkať najaktuálnejšie správy zo Slovenska v angličtine. Web bude uvedený 1. februára 2016.Cieľom projektu je zvýšiť dostupnosť informácií o Slovensku v čase predsedníctva Slovenska v Rade Európskej únie; prinášať aktuálne spravodajské informácie o Slovensku v angličtine denne v online prostredí; prispieť k informovanosti vo verejnom záujme; vytvoriť zdroj pre investorov na Slovensku, ktorí potrebujú prijímať informácie v angličtine;vytvoriť multimediálnu platformu pre informácie (text, foto, video);využiť existujúce relácie Tablet.TV v angličtine, pripravované Pavlom Demešom (CD klub, Svet) a sumár správ v angličtine Slovakia 24/7 – jediné TV správy v angličtine na Slovensku a o Slovenku; etablovať v medzinárodnom prostredí kredibilný zdroj informácií – verejnoprávnu národnú agentúru TASR.

Ďalej generálny riaditeľ hovoril o personálnom zabezpečení, marketingu a členom rady  predložil ukážky tohto nového produktu . Poznamenal, že cieľom TASR je v horizonte roka vybudovať kredibilný online zdroj informácií o Slovensku v angličtine a dostať ho do povedomia návštevníkov Slovenska a zainteresovanej verejnosti.

Predseda správnej rady poďakoval generálnemu riaditeľovi a otvoril rozpravu v rámci ktorej požiadal GR, aby vždy pri prekladaní nových projektov boli vyčíslené aj predpokladané finančné náklady. Ostatní členovia nemali pripomienky k materiálu a prijali uznesenie:

**UZNESENIE č. 4/2016:**

Členovia rady zobrali na vedomie materiál- Newsnow.sk – aktuálne správy zo Slovenska v angličtine

Za : 5 Proti: 0 Zdržal sa: 0

1. **Spravodajské pokrývanie parlamentných volieb 2016**

Generálny riaditeľ na úvod zdôraznil, že Tlačová agentúra Slovenskej republiky pristúpi k spravodajskému pokrývaniu nadchádzajúcich volieb do NR SR s maximálnou zodpovednosťou. Je to jedna zo spravodajských priorít v domácom dianí. Všetky správy týkajúce sa parlamentných volieb 2016 budú mať kľúčové slovo - volby16.

Ako povedal, spravodajstvo počas volieb sa bude riadiť rovnakými základnými princípmi ako inokedy, čiže vyváženosťou, korektnosťou, transparentnosťou a overovaním informácií. V parlamentných voľbách bude opäť platiť 48 hodinové moratórium. OTS politických strán TASR bude zverejňovať len do začiatku moratória v plnom znení, pokiaľ budú v súlade s príslušnými zákonmi. V deň volieb medzi 7-22 hodinou budeme ich zverejnenie posudzovať jednotlivo, tak aby nedošlo ich prostredníctvom k porušeniu pravidiel vyváženého spravodajstva. Po novom je tiež zakázané zverejňovať výsledky volebných prieskumov 14 dní pred dňom konania volieb a v deň konania volieb až do skončenia hlasovania.

Počas volieb sa bude pri odhadoch agentúra držať zákona, z ktorého vyplýva, že budeme môcť zverejňovať odhady členov okrskových i ďalších volebných komisií.

Generálny riaditeľ oboznámil členov rady s ďalšími pravidlami práce pred voľbami, počas volebného víkendu a po voľbách.V spravodajstve okrem aktualít týkajúcich sa volieb budeme rozvíjať aj vlastné témy, ktoré s nimi súvisia. Poznamenal, že mítingom politických strán sa TASR nebude venovať. Nebude to platiť pre obrazovú redakciu,pretože foto a video spravodajstvo z nich je odberateľmi žiadané.

Predseda rady poďakoval generálnemu riaditeľovi a otvoril rozpravu v rámci ktorej členovia rady konštatovali, že v predvolebnom období budú vznikať extrémne emotívne situácie a treba upozorniť redaktorov, aby boli opatrní a tolerantní v tomto hektickom čase. Ocenili materiál ako konštruktívny. Keďže neboli pripomienky k predloženému materiálu, predseda rady navrhol uznesenie.

**UZNESENIE č. 5/2016:**

Členovia rady schválili koncepciu práce predloženú GR TASR v materiáli –

Spravodajské pokrývanie parlamentných volieb 2016

Za : 5 Proti: 0 Zdržal sa: 0

1. **Dodatok č. 2 k Štatútu TASR**

# Generálny riaditeľ predložil Dodatok č. 2 k Štatútu TLAČOVEJ AGENTÚRY SLOVENSKEJ REPUBLIKY vydaný v zmysle zákona č. 385/2008 Z. z. o Tlačovej agentúre Slovenskej republiky  o zmene niektorých zákonov

**Čl. I**

Štatút Tlačovej agentúry Slovenskej republiky sa mení takto:

#### V článku 1 sa bod 4 nahrádza týmto znením: „4. Sídlom tlačovej agentúry je Dúbravská cesta 14, 841 04 Bratislava.“

**Čl. II**

Tento dodatok nadobúda účinnosť dňom schválenia správnou radou.

**UZNESENIE č. 6/2016:**

Členovia rady schválili Dodatok č.2 k Štatútu Tlačovej agentúry Slovenskej republiky

Za : 5 Proti: 0 Zdržal sa: 0

1. **Rôzne**

Členovia správnej rady sa dohodli na termíne ďalšieho rokovania - 25.2. 2016 (štvrtok ) o 15,00 h.

Na záver rokovania predseda rady vysoko ohodnotil dosiahnuté hospodárske výsledky,  projekt digitalizácie, konštruktívne a odborné manažovanie agentúry generálnym riaditeľom. Podpredseda rady Boris Chovanec na základe dosiahnutých pracovných výsledkov navrhol udeliť odmenu GR TASR.

Správna rada v súlade so Zákonom č. 385/2008 Z. z. z 23. septembra 2008 o Tlačovej agentúre Slovenskej republiky , § 12 ods. 1 b) na základe dosiahnutých pracovných výsledkov GR odsúhlasila pre generálneho riaditeľa odmenu vo výške 4- násobku mesačnej mzdy.

V.Masár v súlade s Rokovacím poriadkom správnej rady TASR ukončil zasadnutie rady.

Bratislava 13.1. 2016

Zapísal: V. Masár, v. r.

Predseda správnej rady TASR